<classify> WATUMISHI 17 wa Halmashari ya Wilaya ya Igunga mkoani Tabora wakiwamo nane wa idara ya afya, wamepewa notisi ya kusitishiwa mishahara yao mpaka watakapowasilisha vyeti vya kidato cha nne; au baraza la mitihani litakapothibitisha kuwa walifanya mitihani hiyo, lakini hawakufaulu au hawakufanya kabisa. Akizungumza na waandishi wa habari ofisini kwake mkoani hapa mwishoni mwa wiki, Kaimu Mkuu wa Idara ya Utawala na Utumishi Wilaya ya Igunga, Sadick Mbonde alisema watumishi hao katika taarifa zao, walidanganya kuwa wana vyeti vya kidato cha nne, wakati hawana. Alisema kurejeshwa kwao, kutategemea na sifa zinazohitajika katika miundo yao ya kiutumishi kwa mujibu wa sheria, kanuni na taratibu za utumishi wa umma. Baadhi ya watumishi waliopewa notisi walipoulizwa na gazeti hili, endapo wamepata barua ya notisi, walikiri kuipokea tangu Agosti 30, mwaka huu. Ni kweli tumepewa notisi ya kusitisha mishahara yetu lakini hatuwezi kulizungumzia suala hilo kwa sasa, alisema mmoja wa watumishi hao.Mkurugenzi Mtendaji wa Halmashauri ya Wilaya ya Igunga, Revocatus Kuuli, alithibitisha kuwapa notisi watumishi hao 17. Alisema watumishi hao kwa muda mrefu, wamekuwa wakiambiwa kupeleka vyeti vyao vya kidato cha nne, lakini imeshindikana na ndio maana wamepewa notisi.Kuuli alisema watumishi hao, wamepewa notisi ili waweze kufuata maelekezo ya kiutumishi na atakayeona ameonewa, ana haki ya kukata rufaa kwenye mamlaka husika.  <topic>: KITAIFA 